ธปท.แก้มปริซอฟต์โลนรุ่งปล่อยกู้อื้อซ่า
ธปท.ปลื้มสินเชื่อซอฟต์โลนปล่อยได้เร็วขึ้น ล่าสุดเดือน มิ.ย.ปีนี้
18 มิ.ย. 2555

ธปท.ปลื้มสินเชื่อซอฟต์โลนปล่อยได้เร็วขึ้น ล่าสุดเดือน มิ.ย.ปีนี้ 
ปล่อยได้ 3 หมื่นล้านบาท เพิ่มขึ้นจากเดือนก่อนหน้าถึง 55% คาดมีแนวโน้มดีขึ้นหลังปรับปรุงระบบเรียบร้อย
นางสุชาดา กิระกุล รองผู้ว่าการด้านเสถียรภาพการเงิน ธนาคารแห่งประเทศไทย (ธปท.) กล่าวว่า จากการตรวจสอบดูการปล่อยสินเชื่อดอกเบี้ยผ่อนปรน (ซอฟต์โลน) วงเงิน 3 แสนล้านบาท ตาม พ.ร.บ.การให้ความช่วยเหลือทางการเงินแก่ผู้ที่ได้รับความเสียหายจากอุทกภัย พ.ศ. 2554 นั้น พบว่าการปล่อยกู้มีแนวโน้มดีขึ้น เพราะเมื่อเทียบยอดสินเชื่อที่ปล่อยได้ในเดือน พ.ค.ปีนี้ กับข้อมูลเบื้องต้นในเดือน มิ.ย. พบว่าภายในเดือนเดียวสินเชื่อโตขึ้นถึง 55% ถือว่าขยายตัวได้ค่อนข้างเร็ว จากเดิมที่ปล่อยกู้ได้น้อย เนื่องจากระบบหรือกระบวนการยังไม่แล้วเสร็จ การปล่อยกู้ติดขัดบ้าง
ทั้งนี้ จากการสำรวจข้อมูลของ ธปท. ล่าสุด พบว่า ณ กลางเดือน พ.ค.ปีนี้ มียอดสินเชื่อคงค้างของซอฟต์โลน 1 หมื่นล้านบาท แบ่งเป็นส่วนของ ธปท. 7,000 ล้านบาท และเป็นของสถาบันการเงินที่สมทบอีก 3,000 ล้านบาท แต่เมื่อถึงกลางเดือน มิ.ย.ปีนี้ ในช่วงระยะเวลาเพียง 1 เดือน ยอดคงค้างซอฟต์โลนเพิ่มเป็น 3 หมื่นล้านบาท แบ่งเป็นเงินในส่วนของ ธปท. 2.1 หมื่นล้านบาท และเป็นของสถาบันการเงินมาสมทบอีกร่วม 9,000 ล้านบาท สะท้อนแนวโน้มที่ดีขึ้น และจากการหารือกับธนาคารพาณิชย์ส่วนใหญ่ก็เตรียมจะปล่อยเพิ่มขึ้นอย่างต่อเนื่อง
“การปล่อยกู้แนวโน้มเริ่มดีขึ้นแล้ว และในสัปดาห์นี้ฝ่ายตลาดการเงินของ ธปท. จะมีการหารือกับธนาคารพาณิชย์และสถาบันการเงินเฉพาะกิจอีกรอบ เพื่อติดตามความคืบหน้าว่าสถาบันการเงินแต่ละแห่งที่เข้าร่วมโครงการมีการปล่อยไปมากน้อยเพียงใดแล้ว เพื่อที่เราจะได้นำเงินส่วนที่เหลือของสถาบันการเงินบางแห่ง เอามาเฉลี่ยให้กับสถาบันการเงินที่ยังต้องการเพิ่มได้ จะได้ช่วยกระตุ้นยอดสินเชื่อเพิ่มขึ้น รวมถึงจะได้เร่งรัดให้ธนาคารพาณิชย์และสถาบันการเงินเฉพาะกิจที่ยังไม่ปล่อยสินเชื่อให้ปล่อยสินเชื่อเพิ่มขึ้นด้วย” นางสุชาดา กล่าว
ก่อนหน้านี้ ธปท.ได้ออกประกาศใหม่เพื่อผ่อนผันหลักเกณฑ์การให้สินเชื่อซอฟต์โลนใหม่ โดยเพิ่มวงเงินกู้ต่อรายสำหรับบุคคลธรรมดาเป็นไม่เกิน 3 ล้านบาท จากเดิมให้ได้ไม่เกิน 1 ล้านบาท ส่วนนิติบุคคลยังให้กู้สูงสุดได้ไม่เกิน 30 ล้านบาทต่อราย 
นอกจากนี้ ยังขอความร่วมมือกับสถาบันการเงินไม่ให้เก็บค่าธรรมเนียมกับลูกค้าผู้ขอกู้เพิ่มเติม นอกจากการคิดดอกเบี้ย 3% รวมทั้งห้ามคิดค่าปรับ 10% และยังผ่อนผันเงื่อนไขอื่นๆ ในการขอกู้เพื่อความเหมาะสม และเพื่อให้สินเชื่อซอฟต์โลนปล่อยได้มากขึ้นไปถึงมือผู้เดือดร้อนจากน้ำท่วมเพิ่มขึ้นด้วย เพราะที่ผ่านมาซอฟต์โลนยังปล่อยกู้ได้น้อยประมาณ 4,000-5,000 ล้านบาทเท่านั้น ธปท.จึงผ่อนผันเกณฑ์และเงื่อนไขให้เหมาะสมมากขึ้น